OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV

Súhrn výsledkov Komisie v oblasti riadenia za rok 2012

1Úvod

V článku 317 Zmluvy o fungovaní Európskej únie (ZFEÚ) sa udeľuje Európskej komisii zodpovednosť za realizáciu rozpočtu EÚ v medziach dostupných rozpočtových prostriedkov a so zreteľom na zásady riadneho finančného hospodárenia. Členské štáty sa vyzývajú, aby spolupracovali s Komisiou s cieľom zabezpečiť používanie rozpočtových prostriedkov v súlade s týmito zásadami.

Kolégium deleguje operačné plnenie cieľov politiky a hospodárenia na generálnych riaditeľov a vedúcich útvarov, ktorí ako „povoľujúci úradníci vymenovaní delegovaním“ dostávajú prostriedky na činnosť. Túto organizáciu decentralizovaného hospodárenia charakterizuje jasné vymedzenie zodpovedností jednotlivých aktérov. Povoľujúci úradníci vymenovaní delegovaním majú všetky právomoci na vymedzenie najvhodnejšieho a najúčinnejšieho systému kontroly s cieľom zabezpečiť riadne a efektívne hospodárenie s rozpočtovými prostriedkami, za ktoré zodpovedajú. Hlavným prostriedkom skladania účtov povoľujúcich úradníkov vymenovaných delegovaním za dozor nad ľudskými a finančnými zdrojmi, za ktoré zodpovedajú, je výročná správa o činnosti. Povoľujúci úradníci vymenovaní delegovaním podávajú správy o vykonávaní svojich povinností vo výročných správach o činnosti a dokumentujú všetky otázky vyplývajúce z ich hospodárenia, na ktoré treba upozorniť kolégium. Tieto výročné správy o činnosti, ktoré obsahujú podpísané vyhlásenie o vierohodnosti, sa okrem iného týkajú zákonnosti a riadnosti finančných transakcií. V každej výročnej správe o činnosti sa výslovne uvádza potvrdenie, že o hlavných aspektoch správy vrátane všetkých výhrad, ktoré má v úmysle predložiť povoľujúci úradník vymenovaný delegovaním, bol pred záverečným podpisom vyhlásenia o vierohodnosti informovaný zodpovedný komisár.

Táto súhrnná správa sa prijala po diskusii kolégia 5. júna 2013.

2Posilnenie merania výkonnosti

2.1Meranie výkonnosti

Výročné správy o činnosti predstavujú najmä pre Dvor audítorov a orgán udeľujúci absolutórium dôležitý zdroj informácií. Komisia od roku 2011 s podporou Parlamentu, Rady a Dvora audítorov pracuje na tom, aby dokázala význam kvality výdavkov a pridanú hodnotu rozpočtu EÚ. Tak napríklad, Komisia na podporu svojich návrhov v oblasti novej generácie programov v rámci budúceho viacročného finančného rámca predložila súhrnnú správu o pridanej hodnote výdavkov EÚ.

V stálych pokynoch pre výročnú správu o činnosti za rok 2012 sa od povoľujúcich úradníkov vymenovaných delegovaním požaduje, aby posilnili svoje podávanie správ o tom, ako použili im pridelené finančné a ľudské zdroje na dosiahnutie cieľov politík stanovených kolégiom a ako tieto politiky prinášajú pridanú hodnotu pre spoločnosť EÚ. Komisia takýmto spôsobom postupne rozvíja kultúru výkonnosti, ktorá na svoj plný účinok potrebuje viacero rokov čiastočne preto, že treba vypracovať nové štatistické a iné nástroje. Takto bude – bez toho, aby došlo k zmene jej kľúčového významu – diskusia o oprávnenosti a pravidelnosti platieb doplnená o diskusiu o výkonnosti politík, pričom Komisia musí byť pripravená na tento nový vývoj primerane reagovať.

Komisia dáva svojim útvarom pokyn, aby posilnili rámec výkonnosti, ktorý by mal byť základom všetkých budúcich výročných správ o činnosti. Takýto rámec tvorí kultúra orientovaná na výkonnosť v celej organizácii, stanovenie cieľov ex ante, pravidelné monitorovanie, meranie ex post a podávanie správ o výsledkoch. Generálnemu sekretariátu a Generálnemu riaditeľstvu pre rozpočet je určený pokyn, aby začlenili prvky podávania správ o výkonnosti do stálych pokynov pre výročné správy o činnosti za rok 2013 a plány monitorovania na rok 2014.

Podávanie správ o výkonnosti by sa malo zameriavať na skutočné potreby zainteresovaných strán a malo by posilniť vyhlásenie o vierohodnosti pomocou informácií o hospodárnosti, účinnosti a efektívnosti finančných a nefinančných činností. Požiadavky by mali byť dostatočne pružné, aby bolo možné zohľadniť rôznu povahu činností útvarov.